RESOLUCIÓN do 28 de marzo de 1995 pola que se convoca un curso sobre dirección e xestión de recursos, dirixido ós mandos que exerzan funcións de xefatura de cadro de persoal dentro dos corpos da policía local de Galicia.
ACADEMIA GALEGA DE SEGURIDADE — III. OUTRAS DISPOSICIÓNS — 17/04/1995

Dentro dos programas de actividades que a Academia Galega de Seguridade ten previsto realizar no ano 1995, conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso sobre dirección e xestión de recursos, que deberá desenvolverse conforme as seguintes bases:
Obxectivos.
O curso ten por obxectivo principal dota-los mandos de policía local duns coñecementos e técnicas de organización e comunicación que lles permitan unha maior e mellor comunicación cos demais membros do seu cadro de persoal.
Destinatarios.
O curso vai dirixido ós mandos que exerzan funcións de xefatura de cadro de persoal dos corpos da policía local de Galicia.
Inscrición.
A inscrición dos participantes será totalmente gratuíta.
Prazas.
O número de prazas que se ofertarán por curso será de 50.
Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo, acompañada dunha fotocopia do DNI e do carné profesional.
2. O prazo para a presentación de instancias rematará o día 19 de maio de 1995.
3. As instancias deberán enviarse á sede da Academia Galega de Seguridade: rúa de Madrid, s/n, polígono das Fontiñas, 15703 Santiago de Compostela.
Contido e duración.
O curso celebrarase en sesións de tarde, de luns a venres, e nel tratarase, entre outros, os seguintes temas:
a)Xestión de recursos humanos. Selección e formación de persoal.
b) O proceso selectivo.
c) A formación profesional.
d) Aspectos psicolóxicos da decisión.
e) Aspectos psicolóxicos da dirección. Selección de tarefas. A relación mando-subordinado.
f) Planificación de cadros de persoal.
g) Sistemas para a recollida de datos.
Datas.
O curso celebrarase do 29 de maio ó 2 de xuño de 1995.
O horario será de 16 a 20 horas.
Relación de admitidos.
A relación de admitidos publicarase o día 23 de maio de 1995 no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono (981) 56 34 00.
Lugar.
O curso desenvolverase na sede da Academia Galega de Seguridade.
Certificado de participación e aproveitamento.
Ó remate do curso entregaráselle un certificado de asistencia e aproveitamento a aqueles persoas que acrediten a súa participación continuada ó mesmo, non podendo supera-las faltas de asistencia un 15% do total da duración de horas lectivas do curso; unha inasistencia superior ó 15%, aínda que sexa xustificada, e a non superación das correspondentes probas de coñecementos, impedirá a expedición do certificado.
Modificacións.
A Academia Galega de Seguridade poderá modifica-lo desenvolvemento do curso para adaptalo ás necesidades da Administración e ás continxencias que poidan xurdir.
Santiago de Compostela, 28 de marzo de 1995.
Juan José Fariñas-Ferro Rodríguez
Director xeral da Academia Galega de Seguridade
CONSELLERÍA DE POLÍTICA TERRITORIAL, OBRAS PÚBLICAS
E VIVENDA